b'\n_START_ARTICLE_\nJules M\xc3\xa9line\n_START_PARAGRAPH_\nF\xc3\xa9lix Jules M\xc3\xa9line (20. toukokuuta 1838 Remiremont \xe2\x80\x93 20. joulukuuta 1925 Pariisi) oli ranskalainen poliitikko, joka toimi Ranskan p\xc3\xa4\xc3\xa4ministerin\xc3\xa4 vuosina 1896\xe2\x80\x931898. H\xc3\xa4n pyrki kehitt\xc3\xa4m\xc3\xa4\xc3\xa4n ja suojelemaan Ranskan maataloutta._NEWLINE_M\xc3\xa9line valittiin kansalliskokoukseen vuonna 1872 ja h\xc3\xa4n oli edustajainkamarin j\xc3\xa4senen\xc3\xa4 vuodesta 1876. H\xc3\xa4n toimi 1879 lyhyen aikaa oikeusministeri\xc3\xb6n alivaltiosihteerin\xc3\xa4, 1883\xe2\x80\x931885 maatalousministerin\xc3\xa4 Jules Ferryn hallituksessa ja 1888\xe2\x80\x931889 edustajainkamarin puhemiehen\xc3\xa4. M\xc3\xa9line tunnettiin vahvana protektionismin kannattajana ja h\xc3\xa4nell\xc3\xa4 oli merkitt\xc3\xa4v\xc3\xa4 rooli laadittaessa vuosina 1890\xe2\x80\x931892 s\xc3\xa4\xc3\xa4dettyj\xc3\xa4 protektionistisia lakeja, jotka tunnetaan \xe2\x80\x9dM\xc3\xa9linen tariffeina\xe2\x80\x9d. Keskeisin niist\xc3\xa4 oli tammikuussa 1892 k\xc3\xa4ytt\xc3\xb6\xc3\xb6notettu suojatullij\xc3\xa4rjestelm\xc3\xa4._NEWLINE_M\xc3\xa9line toimi p\xc3\xa4\xc3\xa4ministerin\xc3\xa4 29. huhtikuuta 1896 \xe2\x80\x93 14. kes\xc3\xa4kuuta 1898 ja hoiti samalla my\xc3\xb6s maatalousministerin teht\xc3\xa4vi\xc3\xa4. P\xc3\xa4\xc3\xa4ministerin\xc3\xa4 h\xc3\xa4n kielt\xc3\xa4ytyi sallimasta toista kuulemista Ranskaa kuohuttaneessa Dreyfus-jutussa. My\xc3\xb6hemmin h\xc3\xa4n pyrki kokoamaan maltilliset tasavaltalaiset ja konservatiivit yhteen parlamentin vasemmistoryhmi\xc3\xa4 vastaan ja muodosti progressisteina tunnetun puolueen. H\xc3\xa4net valittiin vuonna 1903 Vosgesin edustajana senaattiin, miss\xc3\xa4 h\xc3\xa4n jatkoi protektionistisen politiikan puolustamista. Vuonna 1905 M\xc3\xa9line julkaisi maatalouden ja teollisuuden suhdetta k\xc3\xa4sittelev\xc3\xa4n teoksen Le Retour de la terre et Ia surproduction industrielle. H\xc3\xa4n toimi uudelleen Ranskan maatalousministerin\xc3\xa4 1915\xe2\x80\x931916.'